text: Knaldet på heden
  01 juli 2012 kl. 14.41
  Sommerens største drøn kunne søndag høres på heden ved Oksbøl. Der var skydning med nogle af de kampvogne, hæren har haft gennem årene - helt tilbage fra anden verdenskrig til i dag.
  Alle er velkomne, lød opfordringen - med den fornuftige tilføjelse, at det vil være en god ide også at tage høreværn med. De larmer de gamle kampvogne - også når de kører. 
  Der kom mellem to og tre tusinde tilskuere for at se det militære isenkram på heden. 
  Køretøjerne står normalt på en slags museum i Næstved, hvor garderhusarerne har en kørehistorisk forening. 
  Andre køretøjer står hos dragonerne i Holstebro eller i Oksbøl, hvor Pansermuseet har noget, som kom til Europa i forbindelse med invasionen i Normandiet i Frankrig i 1944.
  